הגעה לסיני מתבצעת דרך אילת, בטיסה או בנסיעה. משדה התעופה החדש 'רמון' ישנו קו אוטובוס מספר 50, שנוסע כל הדרך אל הגבול, עם עצירות בבתי המלון של אילת. קחו בחשבון שהנסיעה בו עורכת כ-40 דק', אז תכננו את הזמן בהתאם.
עד כה מעבר הגבול עבר אצלנו חלק לחלוטין, ללא תורים כלל. סביב חגים וחופשים המצב כמובן שונה. אני ממליצה להגיע או מוקדם בבוקר או אחרהצ-ערב – שעות שקטות יחסית ונוחות יותר מבחינת מזג האוויר.
מחיר האגרה לסיני עומד על כ-100 ₪ לאדם בצד הישראלי, ועוד 400 לירות מצריות לאדם בצד המצרי. לאחר המעבר בצד הישראלי תגיעו לדיוטי פרי קטן – זה הזמן להצטייד בבמבה, שתיה וכל מה ששכחתם בבית. לאחר מכן תגיעו אל עמדות המצרים, שם גם נמצא ה'בנק', אשנב קטן שימיר לכם את הכסף. עדיף להמיר דולרים ולשלם על הכל בלירות.
הפעם לנו ב'ניו מון קאמפ' שבנואיבה, קאמפ אהוב בקבוצה לו שלל המלצות. הקאמפ צמוד ל'מון קאמפ' מה שמאפשר רביצה וטבילה בחוף המושלם של ה'מון קאמפ', שמימיו תכולים ושקופים. גם הפעם ביקשנו חדר עם מזגן, ובקאמפ הזה הלינה כוללת ארוחת בוקר בלבד. החדרים עצמם נוחים אבל קחו בחשבון שיש חדרים על החוף וחדרים על גבעה. לחדרים הגבוהים יש נוף מקסים אבל לחדרים על החוף יתרון עצום והם בעיני שווים יותר. חסרונות - המחירים של פריטי השירות בקאמפ כמו קפה או מים יקרים יחסית לחופים אחרים, ובאופן כללי פחות הרגשתי את חוויית האירוח המפנקת המפורסמת. אין כמעט 'זולות' על החוף, כך שאם המתחם מלא זו יכולה להיות בעיה. יתרונות – עלי שמנהל את המתחם קשוב ונחמד, פתר במהירות בעיות שהיו (מזגן ששבק חיים באחד החדרים). הלוקיישן מגניב והחוף של ה'מון קאמפ' הצמוד שווה הכל. האזור מקסים מבחינת שנורקלינג ומלא אוצרות חבויים ומפתיעים. לחצו כאן למעבר לעמוד הפייסבוק של הקאמפ.